6 วิธี ทำงานนอกบ้านให้ปลอดภัยจากโรคโควิด-19
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า สถานการณ์การแพร่ระบาดของโรคโควิด-19 ยังคงมีผู้ติดเชื้ออย่างต่อเนื่อง โดยเฉพาะกลุ่มวัยทำงานที่ไม่ได้ Work From Home เนื่องจากยังคงมีความจำเป็น ต้องเดินทางไปทำงาน อาจเสี่ยงต่อการติดเชื้อ หรือเกิดการแพร่ระบาดของโรคโควิด-19 ได้ เนื่องจากการสัมผัสพื้นผิวร่วมกัน เช่น ราวบันได ลูกบิดประตู ปุ่มกดลิฟต์ โต๊ะ เก้าอี้ ห้องน้ำ วัยทำงานจึงต้องคุมเข้มตามหลักปฏิบัติ 6 วิธี อยู่ที่ทำงานอย่างปลอดภัยจากโควิด-19 คือ 1.ก่อนเข้าทำงานต้องประเมินตนเอง ผ่านระบบไทยเซฟไทย หรือแอปพลิเคชันอื่นๆ หากเป็นกลุ่มเสี่ยงสูง ให้แจ้งหัวหน้างานและปฏิบัติตามมาตรการของหน่วยงานที่กำหนดไว้ 2.สวมหน้ากากอนามัยตลอดเวลาที่ปฏิบัติงานและล้างมือบ่อยๆ 3.หมั่นทำความสะอาดของใช้ส่วนตัว เช่น โทรศัพท์ โต๊ะทำงาน 4.ใช้รูปแบบ Online แทนการรวมกลุ่มพูดคุย หรือการประชุม 5.ไม่ใช้สิ่งของร่วมกัน เช่น แก้วน้ำ จาน ชาม ช้อน ส้อม และ 6.แยกกันกินอาหาร เว้นระยะห่างกับผู้ร่วมงาน สำหรับกลุ่มเสี่ยง เช่น ผู้มีโรคประจำตัว หญิงตั้งครรภ์ หน่วยงานควรพิจารณาใช้มาตรการ  Work From Home ให้มากที่สุด สำหรับสถานที่ทำงาน ต้องปฏิบัติตามมาตรการ COVID Free Setting อย่างเคร่งครัด โดยจัดให้มีเจลแอลกอฮอล์ไว้บริการในบริเวณต่างๆ อย่างเพียงพอ มีการกำหนดและตรวจสอบการทำความสะอาดบริเวณพื้นที่ส่วนกลาง สำนักงาน อุปกรณ์ เครื่องใช้ ทุกรอบการปฏิบัติงาน มีภาชนะรองรับขยะประเภทต่างๆ อยู่ในสภาพดี และกำหนดจุดรวบรวม เพื่อรอการนำไปกำจัดอย่างถูกต้อง มีมาตรการควบคุมจำนวนผู้ปฏิบัติงานไม่ให้แออัด ภายในอาคารให้มีการระบายอากาศก่อนและหลังการใช้งาน อย่างน้อย 2 ชั่วโมง รวมทั้งทำความสะอาดระบบระบายอากาศอย่างสม่ำเสมอ เพื่อสุขอนามัยที่ดี